"Hansie Slim" is die Afrikaanse weergawe van die oorspronklike Duitse kindervolksliedjie "Hänschen klein" deur Franz Wiedemann (1821–1882). Dit dateer van die 19de eeu. Die oorspronklike liedjie het gegaan oor ’n jong seun wat die wêreld invaar en as ’n man na sy gesin terugkeer. Dit het omstreeks 1900 in gewildheid toegeneem toe die onderstaande aangepaste weergawe gebruik is om vir kinders te leer. Dit gaan nou oor ’n seuntjie wat weggaan, maar dadelik na sy huis terugkeer omdat sy ma, wat alleen agtergelaat is, begin huil. Die seuntjie wat bergklim, is ’n Afrikaanse aanpassing. Hansie slim, berg wil klim, gaan die wye wêreld in. Stok en hoed pas hom goed, hy is vol van moed. Maar sy ma wil hom gaan haal, Hans het dalkies al verdwaal! Moeder sug, so bedug: "Hansie kom tog t'rug". Hansie swoeg, baie moeg, hoog geklim, dit is genoeg! Omdraai nou, 'k sê vir jou, bergklim nie weer gou! Tuis smeer ma die salfies aan, Hans voel gou weer pure man!